**ขอเชิญร่วมแสดงความคิดเห็น**

**ร่างข้อกำหนดของสำนักงานการบินพลเรือนแห่งประเทศไทย ฉบับที่ .. ว่าด้วยหลักเกณฑ์และวิธีการ ในการตรวจค้นเพื่อการรักษาความปลอดภัยในการดำเนินงานสนามบินสาธารณะ**

**สรุปสาระสำคัญ**

1. **สภาพปัญหาและสาเหตุของปัญหา**

เพื่อแก้ปัญหาในประเด็นต่าง ๆ ดังนี้

- เพื่อให้สอดคล้องกับพระราชบัญญัติการเดินอากาศ (ฉบับที่ 14) พ.ศ. 2562

- เพื่อให้มีเนื้อหาครอบคลุม จัดหมวดหมู่ให้มีความเหมาะสม และชัดเจนมากยิ่งขึ้น

- เพื่อแก้ไขข้อบกพร่องจากการตรวจสอบของ ICAO ภายใต้โครงการ USAP-CMA 2017

1. **ความจำเป็นที่ต้องตรากฎระเบียบขึ้น**

โดยที่มาตรา 6/1 ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการเดินอากาศ พ.ศ. ๒๔๙๗ พ.ศ. ๒๕58 และมาตรา 60/17 แห่งพระราชบัญญัติการเดินอากาศ พ.ศ. ๒๔๙๗ ได้บัญญัติให้ผู้อำนวยการสำนักงานการบินพลเรือนแห่งประเทศไทยออกข้อกำหนดในการตรวจค้นเพื่อรักษาความปลอดภัยในการบินพลเรือนซึ่งประกอบด้วยหลักเกณฑ์ทั่วไปในการตรวจค้นการตรวจค้นบุคคลและสิ่งของ เพื่อให้การรักษาความปลอดภัยในการบินพลเรือนบรรลุผล กฎหมายมีเนื้อหาครอบคลุม เหมาะสม และชัดเจนมากยิ่งขึ้นสามารถแก้ไขข้อบกพร่องจากการตรวจสอบของ ICAO ภายใต้โครงการ USAP-CMA 2017 จำเป็นต้องออกข้อกำหนดนี้

1. **หลักการและสาระสำคัญ**

**หลักการ**

 แก้ไขชื่อจากร่างข้อกำหนด กพท. ฉบับที่ .. ว่าด้วยการตรวจค้นเพื่อการรักษาความปลอดภัยในการบินพลเรือนเป็นร่างข้อกำหนด กพท. ฉบับที่ .. ว่าด้วยหลักเกณฑ์และวิธีการในการตรวจค้นเพื่อการรักษาความปลอดภัยในการดำเนินงานสนามบินสาธารณะ โดย จัดหมวดหมู่หลักเกณฑ์และวิธีการในการตรวจค้นเพื่อการรักษาความปลอดภัยในการดำเนินงานสนามบินสาธารณะเป็น 4 หมวด ได้แก่ หมวด 1 หลักเกณฑ์และวิธีการทั่วไปในการตรวจค้น

หมวด 2 หลักเกณฑ์และวิธีการในการตรวจค้นผู้โดยสาร ผู้ประจำหน้าที่ หรือผู้ปฏิบัติงานที่จะขึ้นอากาศยาน รวมถึงสิ่งใด ๆ ที่บุคคลดังกล่าวจะนำขึ้นอากาศยาน

หมวด 3 หลักเกณฑ์และวิธีการในการตรวจค้นสัมภาระหรือสิ่งของที่จะบรรทุกไปกับอากาศยาน, หมวด 4 หลักเกณฑ์และวิธีการในการตรวจค้นบุคคล ยานพาหนะ รวมทั้งสิ่งของที่จะเข้าไปในเขตหวงห้าม

 พร้อมทั้งกำหนดคำนิยามเฉพาะคำที่ปรากฏในร่างข้อกำหนดสำนักงานการบินพลเรือนแห่งประเทศไทย ซึ่งมีความจำเป็นต้องกำหนดคำนิยามไว้เพื่อความชัดเจนในการบังคับใช้ ได้แก่คำว่า “เขตหวงห้าม (Security Restricted Area)”, “วัตถุต้องสงสัย” (Suspect Items), “วัตถุต้องห้าม” (Prohibited Items), “พนักงานตรวจค้น” (Screener), “สัมภาระ” (Baggage), “ผู้อำนวยการ” และ “สำนักงาน” รวมถึงการแก้ไขปรับปรุงการกำหนดวิธีการตรวจค้นในแต่ละหมวดให้ชัดเจนยิ่งขึ้น โดยร่างข้อกำหนดสำนักงานการบินพลเรือนแห่งประเทศไทย กพท. ฯ ฉบับนี้ มีสาระสำคัญ โดยสังเชปดังนี้

 1 อาศัยอำนาจตามความในมาตรา 60/17 วรรคสอง แห่ง พ.ร.บ. การเดินอากาศ พ.ศ.2497 แก้ไขเพิ่มเติมโดย พ.ร.ก. แก้ไขเพิ่มเติม พ.ร.บ. การเดินอากาศ พ.ศ. 2497 พ.ศ. 2558

 2 กำหนดให้ใช้บังคับนับแต่วันถัดจากวันประกาศในราชกิจจานุเบกษาเป็นต้นไป

 3 ยกเลิกข้อบังคับ กบร. ฉบับที่ 83 ว่าด้วยการตรวจค้นเพื่อรักษาความปลอดภัย ในการดำเนินงานสนามบินสาธารณะ (แนบ 3)

 4 กำหนดให้ผู้ได้รับใบรับรองการดำเนินงานสนามบินสาธารณะมีอำนาจหน้าที่ในการตรวจค้นเพื่อการรักษาความปลอดภัยในการดำเนินงานสนามบินสาธารณะตามหลักเกณฑ์และวิธีการที่กำหนดไว้ในแต่ละหมวด ดังนี้

 (1) หมวด 1 หลักเกณฑ์และวิธีการทั่วไปในการตรวจค้น โดยกำหนดหลักเกณฑ์และวิธีการใหม่ที่แตกต่างไปจากข้อบังคับ กบร. ฉบับที่ 83 เช่น เพิ่มเติมหลักเกณฑ์และวิธีการในการตรวจค้นโดยเพิ่มรายละเอียดและประเภทพนักงานตรวจค้นและหลักเกณฑ์การใช้เครื่องมือรักษา ความปลอดภัยในการตรวจค้น

 (2) หมวด 2 หลักเกณฑ์และวิธีการในการตรวจค้นผู้โดยสาร ผู้ประจำหน้าที่ หรือผู้ปฏิบัติงานที่จะขึ้นอากาศยาน รวมถึงสิ่งใด ๆ ที่บุคคลดังกล่าวจะนำขึ้นอากาศยาน โดยกำหนดหลักเกณฑ์และวิธีการใหม่ที่แตกต่างไปจากข้อบังคับ กบร. ฉบับที่ 83 เช่น เพิ่มเติมวิธีการตรวจค้นบุคคลที่จะขึ้นอากาศยานตามความเหมาะสมและเพิ่มเติมหลักเกณฑ์การปกป้องบุคคลและ สิ่งใด ๆ ที่ผ่านการตรวจค้นแล้ว

 (3) หมวด 3 หลักเกณฑ์และวิธีการในการตรวจค้นสัมภาระหรือสิ่งของที่จะบรรทุกไปกับอากาศยาน โดยกำหนดหลักเกณฑ์และวิธีการใหม่ที่แตกต่างไปจากข้อบังคับ กบร. ฉบับที่ 83 เช่นกำหนดนิยามความหมายใหม่ของคำว่า “สิ่งของ” โดยให้รวมถึงอุปกรณ์ของสายการบิน (Company Material) และเพิ่มเติมหลักเกณฑ์และวิธีการตรวจค้นสัมภาระที่จะบรรทุกไปกับอากาศยาน เพิ่มเติมการปกป้องสัมภาระที่ผ่านการตรวจค้นแล้ว และเพิ่มเติมวิธีการในการตรวจค้นสัมภาระหรือสิ่งของแล้วได้ผลการตรวจยังมีลักษณะไม่ชัดเจน (Uncleared image) มีความหนาแน่นสูง (High density) หรือยังไม่สามารถยืนยันได้ว่าปราศจากวัตถุระเบิดหรือวัตถุอันตรายอื่นใด

 (4) หมวด 4 หลักเกณฑ์และวิธีการในการตรวจค้นบุคคล ยานพาหนะ รวมทั้งสิ่งของที่จะเข้าไปในเขตหวงห้าม โดยกำหนดหลักเกณฑ์และวิธีการใหม่ที่แตกต่างไปจากข้อบังคับ กบร. ฉบับที่ 83 เช่น เพิ่มเติมรายละเอียดหลักการตรวจค้นยานพาหนะที่จะเข้าไปในเขตหวงห้ามให้สอดคล้องกับแผนรักษาความปลอดภัยในการบินพลเรือนแห่งชาติ พ.ศ.2561 ในส่วนการตรวจค้นยานพาหนะและยานพาหนะที่ได้รับการยกเว้นในการตรวจค้น

1. **ประเด็นที่จะรับฟังความคิดเห็น**

เนื้อหาของร่างข้อกำหนดฯ

**ทั้งนี้ สามารถส่งความคิดเห็นผ่านทางไปรษณีย์อิเล็กทรอนิคส์ leg@caat.or.th**

**ตั้งแต่วันที่ 26 กุมภาพันธ์ 2563 - 11 มีนาคม 2563**